
Prepoštská 6, P.O. Box 348, 814 99 Bratislava

Vo štvrtok 12. júna o 17.30 sa v Galérii Českého centra a v Sále v Českom dome na Prepoštskej 6 slávnostne otvorí nová výstava – nazvaná Vibrácie, autorské knihy, ilustrácie a seriálové premaľby – československého autora Rudolfa Filu. Predstaví sa takmer sedemdesiat diel, ktoré mapujú líniu Filovej tvorby venovanú intervenciám do knižnej produkcie.

Výstavná kolekcia v kurátorskom výbere Mariána Reisela je poslednou zo série výstav pripomínajúcich 10. výročie úmrtia tohoto maliara a pedagóga. Je nielen pripomienkou, ale aj inspiráciou pre hlbšie vnímanie jeho diela, ktoré má množstvo vrstiev. „Sme veľmi radi, že sa môžeme pripojiť k pripomienke výročia významného československého maliara a pedagóga rozsiahlou výstavou v Českom centre Bratislava v priebehu letných prázdnin,“ hovorí riaditeľka Českého centra Bratislava Monika Koblerová.
Ukazuje maliara Rudolfa Filu z menej známej stránky – ako tvorcu autorských kníh, ilustrátora a autora tzv. seriálových premalieb. Autorské knihy predstavujú jeden zo stále skrytých vrcholov Filovej tvorby. Rakúsky umelec Arnulf Rainer, ktorý s Filom vystavoval, o ňom - ​​filozofovi zbláznenému do kníh - vo svojom texte polemicky napísal: „Filova knižná práca je dôležitejšia ako jeho obrazy. Tie sa mu stavajú do cesty a sú vzhľadom na dlhý vynaložený čas a remeselné cizelovanie prekážkou.“
Knižná tvorba je zastúpená ilustráciami významných titulov. Pastely pre knihu Havajské mýty dokazujú, že Fila sa vedel inšpirovať nielen dejinami európskeho umenia, ale aj témami mimoeurópskych prírodných národov. V ilustráciách niektorých kníh použil aj takzvanú trhanú koláž, ktorá sa v jeho voľnej tvorbe neobjavuje. Seriálové premaľby prezentujú úžasnú variabilitu a invenčnosť Filových zásahov do tej istej predlohy, v tomto prípade kvetinového zátišia. „Vibrujú“ od jemného dotyku až po „zúrivú“ premaľbu, ktorá úplne prekrýva východiskový motív.
Počas trvania výstavy sa budú premietať:

· film GEN.SK - Rudolf Fila (réžie Juraj Johanides)
· dokument Vykroč! (réžie Robert Šulák), v ktorom o jednom obraze Rudolfa Filu hovorí jeho bývalý žiak, výtvarník Dezider Tóth.

Výstava Rudolf Fila: Vibrácie, autorské knihy, ilustrácie, seriálové premaľby v Galérii Českého centra a v Sále v Českom dome na Prepoštskej 6 potrvá do 28. augusta 2025 a bude otvorená od utorka do piatku od 10.00 do 17.00. Vstup je voľný.

